**Uitarea**

*CTN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Peste marginea grădinii

Curg broboadele de cer,

Din adâncuri doar străbunii

Îndurare lumii cer.

Slove ies către lumină

Precum apa din izvor,

Undeva o mandolină

Leagănă un colţ de nor.

Turle de biserici saltă

În cântări de heruvimi

Prinse-n horă laolaltă

Peste-a lumii adâncimi.

Pe sub plopi uitaţi de vreme

Zăbovesc câţiva bătrâni,

Prin grădini de crizanteme

Lâncezesc copacii spâni.

S-au dus vremurile-n care

Răsunau printre ostreţe

Vorbe spuse la-ntâmplare

Şi urări de la ospeţe!

Au rămas sub cerul lumii

Doar tăcerea şi uitarea.

Din înaltul lor salcâmii

Trişti scrutează depărtarea.

Clopotele-şi cântă jalea

Cu al lor glas de prohod,

Slovele nu-şi află calea

Spre a lumii trist norod.

Rătăcesc prin valea morţii

Ori pe drumuri neumblate,

Calcă rugurile sorţii

Către zări înlăcrimate.